Imtella' Awwissu 12, 2021 - Aġġornata 12 Ta' Awwissu, 2021 6:35pm It-Talibani komplew jersqu lejn il-kapitali Afgana, Kabul, hekk kif komplew jieħdu aktar territorju minn taħt idejn il-gvern tal-pajjiż. L-aħħar belt strateġika li ħadu hija Ghazni, l-10 belt kapitali ta' provinċji fil-pajjiż li waqgħu f'idejhom, biex issa terz tal-provinċji jinsabu fil-kontroll tagħhom. Rapporti li ħerġin mill-pajjiż jgħidu li t-Talibani qed joqtlu suldati tal-Gvern Afgan li qed iċedu kif ukoll li ħelsu priġunieri minn ħabsijiet. Il-ġlied bejn iż-żewġ naħat wassal ukoll biex inqatlu madwar 1,000 persuna ċivili waqt li eluf oħra qed jaħarbu minn djarhom. L-avvanzi tat-Talibani qed isiru fl-isfond tal-irtirar tat-truppi Amerikani mill-pajjiż wara 20 sena. L-Istati Uniti kienet invadiet l-Afganistan wara l-attakki terroristiċi tal-11 ta' Settembru 2001 biex taqbad lil Osama bin Laden.